## El Centre de Coordinació d’Emergències insta a mantindre la precaució al voltant de llits i barrancs

*** La secretària autonòmica, Irene Rodríguez, informa que “es manté l’Emergència situació 0 i les recomanacions especials emeses des del Centre de Coordinació d’Emergències als municipis”
* Esta vesprada se celebra una nova reunió d’anàlisi i seguiment per a, segons les prediccions meteorològiques, reavaluar la situació**

La Generalitat, a través del Centre de Coordinació d’Emergències, ha fet este matí una nova anàlisi i seguiment de l’episodi de pluges que s’està produint a la Comunitat Valenciana juntament amb els organismes i autoritats implicats en situacions d’emergència per inundacions.

La secretària autonòmica d’Emergències i Interior, Irene Rodríguez, ha explicat que Aemet ha informat que, durant el dia de hui, perdurarien els avisos taronja per l’episodi de pluges en les províncies de València i Castelló. Posteriorment, i després de la reunió, Aemet ha rebaixat a groc els avisos en el litoral de València i litoral sud de Castelló. No obstant això, i de moment “es manté l’Emergència situació 0 i les recomanacions especials emeses des del Centre de Coordinació d’Emergències als municipis de les dos províncies, així com a tots els dispositius de vigilància de policies, guàrdia civil, bombers i bombers forestals, fins a l’actualització de la reunió que es mantindrà esta vesprada”.

Irene Rodríguez ha fet especial menció a la situació prevista per als pròxims dies perquè, encara que les prediccions canvien o es desescale l’emergència, “els llits estaran més crescuts del normal i, per tant, s’ha de mantindre la recomanació dels primers dies sobre el tall d’accessos a llits, barrancs i guals”. Una recomanació a la població “perquè es mantinga de manera contínua i constant durant els pròxims dies, independentment que estiga vigent l’emergència, perquè no preocupa l’actual nivell que tenen els llits i embassaments, però sí que és més alt del normal i cal vigilar-los i continuar parant atenció”, ha afirmat la secretària autonòmica.

“Continuem demanant precaució, prudència, i col·laboració a la ciutadania, especialment en la zona de la DANA, a on és important reduir la mobilitat per la seua vulnerabilitat i mantindre estes qüestions de manera preventiva”, ha insistit la secretària autonòmica.

Respecte al seguiment fet en la reunió, Irene Rodríguez ha explicat que la nit ha sigut “tranquil·la i sense incidents”. En l’interior de les províncies de València i Castelló, “ha plogut de manera moderada. En algunes zones s’ha arribat als 100 litres, però no hi ha hagut pluges torrencials”. La secretària autonòmica també ha afegit que les confederacions hidrogràfiques del Xúquer, de l’Ebre i del Segura “han realitzat alguns alleujaments perquè ha plogut de manera persistent i, encara que no hi ha hagut cap incident, es manté la vigilància”.

La situació, segons Rodríguez, “tendix a millorar, però hem de fer un seguiment constant per si poguera variar”. Per este motiu, “hem convocat una nova reunió d’anàlisi, a les cinc de la vesprada, per a poder valorar la situació segons les prediccions meteorològiques d’Aemet, i poder donar una solució el més anticipada possible als ajuntaments a partir de les sis de la vesprada, perquè comuniquen als seus municipis la possible recuperació de la normalitat quant a les activitats suspeses”.

Fecha: 06/03/2025